SL Uradni list Evropske unije C 266/14

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 266/10

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„MELANZANA ROSSA DI ROTONDA“

ES št.: IT-PDO-0005-0662-29.11.2007

ZGO ( ) ZOP ( X )

1. Ime:

„Melanzana Rossa di Rotonda“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (kot v Prilogi II):

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

Zaščitena označba porekla (ZOP) „Melanzana Rossa di Rotonda“ se nanaša na ekotip Melanzana Rossa di Rotonda, ki izhaja iz vrste Solanum aethiopicum, bolj znane kot Melanzana Rossa. Jajčevec „Melanzana Rossa di Rotonda“ mora ob dajanju v promet v svežem stanju imeti naslednje značilnosti: plod dolžine do 8 cm, širine do 8 cm in mase do 200 g. Barva in zgornja barva: zeleno-svetlooranžna z rahlimi zelenkastimi odtenki ob začetku zorenja, pozneje živo oranžna do sijoče rdeča. Plod: v celoti svežega videza, zdrav. Meso: značilno čvrsto meso, ki po razrezu ne potemni. Čisto, brez vidnih tujih delcev. Brez neobičajnega vonja in/ali okusa. Brez odvečne vlage na površini.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vse faze priprave do pakiranja in konzerviranja proizvoda se izvajajo na ozemlju iz člena 4, da ob prevozu in napačnem ravnanju ne bi nastale vdolbine na plodovih in se ne bi prelomil pecelj, kar bi nepopravljivo spremenilo organoleptične značilnosti proizvoda.

3.6 Posebna pravila za rezanje, ribanje, pakiranje itd.:

ZOP Melanzana Rossa di Rotonda je treba dati v promet na naslednji način: svež proizvod je treba dati v prodajo v vsebnikih iz materialov rastlinskega izvora, kartona, plastičnih mrež, primernih za reciklažo, ali drugih materialov, primernih za reciklažo in dovoljenih s predpisi Skupnosti. Paketi v plastičnih mrežah, primernih za reciklažo, v katerih se ZOP „Melanzana Rossa di Rotonda“ daje v promet, ne smejo presegati mase 1 kg.

3.7 Posebna pravila za označevanje:

Na etiketah paketov morajo biti z jasnimi in čitljivimi tiskanimi črkami navedene naslednje označbe:

Melanzana Rossa di Rotonda in „denominazione d’origine protetta“ (zaščitena označba porekla) ter njena kratica DOP (ZOP) s črkami, večjimi od tistih, uporabljenih za druge označbe: ime, ime podjetja ter naslov pakirnice in proizvodnega podjetja; dejanska količina proizvoda v paketu, navedena v skladu z veljavnimi predpisi; logotip. Prepovedano je dodati kakršno koli dodatno navedbo lastnosti, vključno z besedami: vrsta, okus, uporaba, izbran in podobnimi. Dovoljena pa je uporaba označb, ki se sklicujejo na podjetja, imena, imena podjetij, zasebne blagovne znamke, če ne hvalijo proizvoda in ne zavajajo kupcev. Tovrstne označbe je dopustno navesti na etiketi s črkami, ki so po višini in širini vsaj pol manjše od črk, uporabljenih za zaščiteno označbo porekla. Logotip elipsaste oblike ima rob, ki ga na zunanji strani omejuje dvojna koncentrična črta barve lososa, na notranji strani pa ena črta barve lososa. Ozadje roba je belo, na zgornji strani roba je napis „Melanzana Rossa“, na spodnji strani pa „di Rotonda“. V notranjem elipsastem delu z ozadjem svetlo rožnate barve lososa je stilizirano upodobljen rdeč jajčevec s prelivajočimi se barvami od rdeče do oranžne na užitnem delu in od temno do svetlo zelene na peclju. Spodaj je napis „Denominazione di Origine Protetta“ (zaščitena označba porekla).

4. Jedrnata opredelitev geografskega območja:

Območje proizvodnje in pakiranja ZOP „Melanzana Rossa di Rotonda“ zajema celotno ozemlje naslednjih občin pokrajine Potenza: Rotonda, Viggianello, Castelluccio Superiore in Castelluccio Inferiore.

5. Povezava z geografskim območjem:

5.1 Posebnost geografskega območja:

Zemljišča, na katerih se prideluje jajčevec „Melanzana Rossa di Rotonda“, so v dolini, katere porečje je jezerskega izvora in je nastalo v kvartarju. So torej naplavinskega izvora, peščena in blatno-ilovnata, sveža, globoka ter rodovitna, z dobro sposobnostjo prsti, da zadrži vodo. Podnebje je pretežno blago, dežja pa je veliko med oktobrom in majem.

5.2 Posebnost proizvoda:

Glavna značilnost jajčevca „Melanzana Rossa di Rotonda“, po kateri se tako razlikuje od standarda kakovosti drugih jajčevcev, pridelanih na drugih območjih, je majhna vsebnost klorogenske kisline, ki povzroči rjavo obarvanje ploda. Za to značilnost se zelo zanimata kmetijsko-živilska industrija in industrija konzerviranja, saj zaradi nje ostane meso bele barve še dolgo po razrezu plodov. Naslednji pomembni značilnosti sta okrogla oblika, podobna paradižniku, in značilna oranžna barva z rjavkastim/zelenkastim žilnatim vzorcem na plodu, po katerem se plod vidno razlikuje od vseh drugih.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Glavna značilnost jajčevca „Melanzana Rossa di Rotonda“ je majhna vsebnost klorogenske kisline, ki povzroči rjavo obarvanje mesa ploda po razrezu. V tem proizvodu je količina te kisline 800 ppm, kar je znatno manj, kot je te kisline v vseh drugih proizvodih iste vrste, tj. 4 300 ppm. Ta značilnost je zelo zanimiva za kmetijsko-živilsko industrijo in industrijo konzerviranja, saj omogoča, da ostane meso bele barve še dolgo po razrezu plodov. Naslednja pomembna značilnost je posebna okrogla oblika, podobna paradižniku, značilne oranžne barve z rjavkastim/zelenkastim žilnatim vzorcem. Zaradi teh značilnosti je jajčevec „Melanzana Rossa di Rotonda“ edinstven in izviren, saj je v Italiji že od štiridesetih let prejšnjega stoletja njegova pridelava omejena izključno na območje, opredeljeno v točki 4. Njegova prilagoditev podnebnim razmeram območja je pospešila njegovo širjenje in sovplivanje na ozemlje in okolje, ki mu dajeta edinstvene lastnosti. Ta edinstvenost in vse kakovostne značilnosti so nedvomno neposredna posledica posebne mikroklime, opisane v točki 5.1, in naravnega pridelovalnega okolja, umeščenega v osrčje narodnega parka Parco Nazionale del Pollino, za katerega so značilni lega in dobra kakovost zemljišč, čistost voda iz izvirov v samem parku, ki imajo „zelo blagodejen vpliv“, ter milo podnebje, kot je zapisal CIRELLI v monografiji iz leta 1853: podeželje je bogato z vodo (…), ki imajo zelo blagodejen vpliv na kmetijstvo, in spreten kmet iz Rotonde jih zna dobro izkoristiti (…) marljivost pridelovalcev, milo podnebje, lega zemljišč in njihova dobra kakovost so najbolj zanesljivi dejavniki proizvodnje, ki je zato raznovrstna in letno ponuja vse proizvode, potrebne za preživetje prebivalcev. Jajčevec „Melanzana Rossa di Rotonda“ so v občino Rotonda na začetku prejšnjega stoletja pripeljali meščani, ki so ob vrnitvi iz vojne v Afriki s seboj prinesli nekaj primerkov tega jajčevca, zelo podobnega paradižniku. Z leti je njegova prilagoditev okolju pospešila njegovo širjenje in oblikovanje značilnosti, po katerih se razlikuje ne le od drugih jajčevcev, temveč celo od tistih afriških, iz katerih se je razvil in ki so bili oranžne barve, brez žilnatih vzorcev in bolj podolgovate oblike. Jajčevec „Melanzana Rossa di Rotonda“ se zaradi posebnega, rahlo pekočega okusa in posebnih antioksidantnih učinkov od nekdaj uživa tudi konzerviran v olju, prav tako že od nekdaj pa ga na vrtu prideluje vsaka družina s tega območja. Vsakoletni praznik „Sagra della Melanzana Rotonda di Rotonda“ še danes privablja v Rotondo na tisoče ljudi in priča o nenehnem uveljavljanju proizvoda v tradicionalnem gostinstvu na lokalni ravni in zunaj pokrajine. Jajčevec „Melanzana Rossa di Rotonda“ se je uveljavil v tradicionalni kuhinji in še zlasti v kakovostnem lokalnem in pokrajinskem gostinstvu, njegovo prepoznavnost pa potrjuje tudi pojavljanje v številnih televizijskih programih, specializiranih revijah in kuharskih knjigah. Jajčevec „Melanzana Rossa di Rotonda“ je bil leta 2004 uvrščen na seznam tradicionalnih proizvodov regije Basilicata.

Sklic na objavo specifikacije:

Ta uprava je sprožila nacionalni postopek ugovora z objavo vloge za priznanje zaščitene označbe porekla „Melanzana Rossa di Rotonda“ v Uradnem listu Italijanske republike št. 219 z dne 20. septembra 2007.

Celotno besedilo proizvodne specifikacije je na voljo na spletni strani:

http://politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg oziroma